যুক্তি, তক্কো, পত্র! 
রাজ্যের বিভিন্ন টোল প্লাজায় সেনা মোতায়েন নিয়ে মোদীভাই এবং দিদিভাইয়ের সরকারের যুক্তি পাল্টা যুক্তিতে শুক্রবার সরগরম ছিল রাজনীতি। 
মমতার দাবি, রাজ্যকে না জানিয়েই টোল প্লাজাগুলিতে সেনা মোতায়েন করা হয়েছে। ইস্টার্ন কম্যান্ডের ভারপ্রাপ্ত জিওসি মেজর জেনারেল সুনীলকুমার যাদব এদিন সেই অভিযোগ উড়িয়ে বলেন, ‘‘২৭ নভেম্বর একজন ট্র্যাফিক পুলিশকর্তা, কলকাতা পুলিশের দু’জন অফিসার এবং দু’জন সেনা অফিসার টোল প্লাজাগুলিতে ‘রেকি’ করেন।’’ তিনি জানিয়েছেন, গত বছরও ১৯ থেকে ২১ নভেম্বর এই টোল প্লাজাগুলিতে মহড়া হয়েছিল। যদিও মুখ্যমন্ত্রীর দাবি, ‘‘একটা জায়গায় পুলিশকে বলেছিল, পুলিশ না করে দিয়েছিল। তার পরে আর কোনও জায়গার কথা জানানো হয়নি। মানুষের কথা বলছি বলেই শুধু বাংলায় এটা হল।’’
সেনাবাহিনীর এদিনের প্রকাশিত তথ্য অনুযায়ী, গত ২৪ নভেম্বর তারা কলকাতা এবং রাজ্য পুলিশকে চিঠি পাঠিয়ে বিষয়টি জানিয়েছিল। হাওড়ার জেলাশাসক, পরিবহণসচিব, এইচআরবিসি, রিজিওনাল ট্রান্সপোর্ট অথরিটিকেও বিষয়টি নিয়ে চিঠি পাঠায় সেনা। পুলিশ অফিসারদের একাংশের ব্যাখ্যা, সেনাবাহিনীকে এই সব ক্ষেত্রে আনুষ্ঠানিক অনুমতি দেওয়া হয় না। মৌখিক সহমতের ভিত্তিতে কাজগুলি হয়। তবে কলকাতা পুলিশের অতিরিক্ত কমিশনার (৩) সুপ্রতিম সরকার বলেন, ‘‘মহড়ার ব্যাপারে আপত্তি জানিয়ে চিঠি দেওয়া হয়েছিল। বিষয়টি নিয়ে লালবাজারের সঙ্গে ফোর্ট উইলিয়ামের কোনও বৈঠক হয়নি।’’ 
অনুমতি না দিলে পুলিশ কেন সেনাবাহিনীর সঙ্গে ‘রেকি’ করেছিল? বিষয়টির স্পষ্ট ব্যাখ্যা না দিয়ে শিক্ষামন্ত্রী পার্থ চট্টোপাধ্যায় বলেন, ‘‘সেনার চিঠিপত্র পূর্ণাঙ্গ না দেখে কিছু বলা সম্ভব নয়।’’ মুখ্যমন্ত্রী বলেছেন, ‘‘সেনা মোতায়েন প্রত্যাহার করতে স্বরাষ্ট্রসচিব চিঠি দিয়েছেন। তার পরেও গায়ের জোরে এটা করলে আমরা আইনি পদক্ষেপ করব।’’
টোল প্লাজায় জওয়ানেরা টাকা তুলছে বলে অভিযোগ করেছিলেন মুখ্যমন্ত্রী। সেই অভিযোগ ‘ভিত্তিহীন’ বলে উড়িয়ে দিয়ে সুনীলকুমার জানান, টোল প্লাজায় তথ্য সংগ্রহের পর নির্দিষ্ট গাড়িগুলিতে তাঁরা স্টিকার লাগিয়ে দিচ্ছেন, যাতে পরবর্তী টোল প্লাজায় জওয়ানেরা স্টিকার দেখে বুঝতে পারেন গাড়িটির তথ্য ইতিমধ্যে নেওয়া হয়েছে। তাঁর কথায়, ‘‘কারও কাছে টাকা তোলার কোনও তথ্য বা প্রমাণ থাকলে আমাদের দেওয়া হোক। তা নিয়ে তদন্ত হবে। 
সেনা মোতায়েনের বিষয়টি নিয়ে লোকসভায় তৃণমূলের দলনেতা সুদীপ বন্দ্যোপাধ্যায় বলেন, ‘‘সেনাবাহিনী কী বলছে, বোঝা যাচ্ছে না। তারা বলছে, রুটিন মহড়া চলছে। উত্তর-পূর্ব ভারতের জন্য নাকি এই মহড়া। কিন্তু পশ্চিমবঙ্গ উত্তর-পূর্ব ভারতের মধ্যে পড়ে না।’’ রাজ্যসভায় তৃণমূল সাংসদ সুখেন্দুশেখর রায় জানান, বাংলার ১৯টি জায়গায় সেনা নেমেছে, রাজ্যকে কিছুই জানানো হয়নি। প্রতিরক্ষামন্ত্রী মনোহর পর্রীকর জানান, মহড়ার বিষয়ে পুলিশকে আগেই জানানো হয়েছি। তিনি বলেন, ‘‘এটা দুর্ভাগ্যজনক যে সেনাবাহিনীকে অকারণে বিতর্কে জড়ানো হচ্ছে। ’’